text: Бургас се превръща в музикална сцена за Великден | Официален туристически портал на Бургас
  Начало Новини Бургас се превръща в музикална сцена за Великден
  07 април 2015 отпечатай
  Колкото и да са различни хората от всички краища на света, има неща, които всеки е правил поне веднъж в живота си. Едно от тях е да подхванем в съзнанието си мелодия от някоя песен и да си я повтаряме с часове, дори след като ни е омръзнало. Правим го не защото имаме безпогрешен усет за мелодията, а защото имаме желание да се наслаждаваме на красотата на музиката. На Великден бургазлии няма да им се налага да си тананикат любими песни, а да ги слушат на живо.
  Празничната програма в Бургас е изпълнена с много концерти. Те започват в неделя от 10 часа в храм "Св. Богородица" с изпълнения на хор "Родна песен".
  От 11:00 часа в двора на ОУ "Св. Климент Охридски" започва празничен великденски концерт, организиран от Народно читалище "Изгрев 1909". По същото време пред храм "Св. Иван Рилски" е празничният концерт под надслов "Великденски послания". Негов организатор е Народно читалище "Асен Златаров 1940".
  Музика на Великден ще има и на едно от любимите места на бургазлии - градинката до Часовника. Там от 11:00 Бургаският духов оркестър ще изпълни любими на публиката класически изпълнения.
  "Меден рудник" също ще е част от великденската музикална палитра. "От древността към вечността" е посланието, което в 12:00 часа народните изпълнители Костадин Михайлов, Златка и Ирина Ставреви, Стоян Ганчев и Димитър Йорданов ще отправят към бургазлии от сцената в спортна зала "Никола Станчев".
  * "Великденско настроение" е името на концерта, който ще вдигне празничното настроение на площад "Тройката".
  Той започва в неделя от 12:00 часа с участието на струнен оркестър с концерт майстор Йордан Ковачев, детски хор "Милка Стоева", Клуб "Морски песъчинки", балет и солисти: Денко Проданов - тенор, Анна Вутова - сопрано, Филип Тахмисян - обой.
  Морското казино ще предложи два камерни концерта за почитателите на музиката. Първият от тях е "Навръх Великден" и включва изпълнения на Благовеста Рядкова - пиано, Анастас Камиларов и Христо Кожухаров - кларинет, Весела Апостолова - сопрано - в зала "Петя Дубарова" от 16.00 часа на 12 април, неделя. Програмата включва разнообразие от творби - от майсторите на класицизма - Волфганг Амадеус Моцарт и Карел Щамиц; романтиците: Йоханес Брамс и Франц Шуберт; през романсите на Пьотр Илич Чайковский и танците (Валс и Гавот) на Дмитрий Шостакович; пламенните ритми на унгарските танци (от Й.Брамс) и песен от Бизе; до "Лятно време" от Джордж Гершуин.
  Вторият концерт в Казиното се казва "Великденска радост" и е с участието на Радостина Крантева - сопрано, Желю Стоянов - цигулка, Маргарита Петранова - пиано. Техните изпълнения ще озвучат зала "Петя Дубарова" от 11.00 часа на 13 април, понеделник. Вторият ден от великденските празници ще бъде ознаменуван с произведения на: Вивалди - "Пролет" от "Годишните времена", Дебюси - "Арабеска" и "Момичето с ленените коси", Моцарт - ария на Сузана из оп. "Сватбата на Фигаро", "Копнеж за пролетта" и "Алилуя", Бах - Гуно "Аве Мария", както и авторски композиции на Маргарита Петранова.
  Последният великденски концерт в Бургас ще изнесе ансамбъл "Странджа" в понеделник, 13 април, от 12:00 часа на площад "Атанас Сиреков".
  Ето програмата, посветена на Великден:
  09 април /четвъртък/, 11:00 часа
  Организатор: Регионален исторически музей - Бургас
  11 април /събота/, 11:00 часа
  Арт ателие "Пъстър, шарен Великден"
  11 април /събота/, 23:30 часа
  Пасхална служба отслужена от
  Негово Високопреосвещенство сливенския митрополит Иоаникий и бургаското православно духовенство
  12 април /неделя/ ВЪЗКРЕСЕНИЕ ХРИСТОВО
  12 април /неделя/, 10:00 часа
  Концерт на хор "Родна песен"
  12 април /неделя/, 11:00 часа
  В двора на ОУ "Св. Климент Охридски"
  Пред храм "Св. Иван Рилски"
  Празничен концерт "Великденски послания"
  12 април /неделя/, 12:00 часа
  ж-к "Меден Рудник", спортна зала Никола Станчев
  Празничен концерт "От древността към вечността"
  С участието на народните изпълнители
  Костадин Михайлов, Златка и Ирина Ставреви,
  Стоян Ганчев и Димитър Йорданов
  Празничен концерт "Великденско настроение"
  С участието на струнен оркестър с концерт майстор Йордан Ковачев, детски хор "Милка Стоева", Клуб "Морски песъчинки", балет и солисти: Денко Проданов - тенор, Анна Вутова - сопран, Филип Тахмисян - обой